ঢাকা-চট্টগ্রাম চার লেন মহাসড়কে গুরুত্বপূর্ণ তিনটি সেতু হচ্ছে- শীতলক্ষ্যা নদীর ওপর দ্বিতীয় কাঁচপুর, দ্বিতীয় মেঘনা এবং দ্বিতীয় মেঘনা-গোমতী সেতু। প্রধানমন্ত্রী শেখ হাসিনার অগ্রাধিকার প্রকল্পের মধ্যে এই তিন সেতু অন্তর্ভুক্ত। প্রধানমন্ত্রী নিজে এই সেতু নির্মাণের অগ্রগতির খোঁজ খবর রাখছেন। তাঁরই নির্দেশে সড়ক পরিবহন ও সেতু মন্ত্রী ওবায়দুল কাদের ছুটে যান সরেজমিনে কাজের অগ্রগতি পর্যবেক্ষণ করতে। এই সেতু উদ্বোধনের মেয়াদ কাল ২০১৯ সালের জুন মাসে হলেও দ্রুত নির্মাণ কাজের অগ্রগতির জন্য এবছরের ডিসেম্বরে উদ্বোধন করা সম্ভব। দ্রুত কাজ চলায় এই তিন সেতু নির্মাণে ব্যয় কমবে অন্তত ৭শ’ কোটি টাকা। এই তিনটি সেতুর নির্মাণ ব্যয় ধরা হয়েছে ৮ হাজার ৪শ’ ৮৬ কোটি ৯৩ লাখ ৮৩ হাজার টাকা। চার লেনের সড়ক পার হয়ে যানবাহনকে সেতুর উপরে এক লেনে চলাচল করতে হয়। নতুন তিনটি সেতু নির্মাণের ফলে এই সময় অনেক কমে আসবে এবং তিনটি সেতু উদ্বোধনের পর পুরোনো তিনটির সংস্কার করা হবে।